Коми Республикаса Веськöдлан котыр да «ТрансКредитБанк» кырымалiсны ёртасьöм йылысь артмöдчöм.

Документъяс кырымалiсны талун Москваын Коми Республикаса Юралысь Вячеслав Гайзер да «ТрансКредитБанк» ВАК Президент Юрий Новожилов.

Артмöдчöм серти сёрнитчысьяс кутасны ёртасьны Коми Республикалöн верктуя национальнöй проектъяс олöмö пöртöмын, регионын социально-экономическöй могъяс збыльмöдöмын, таысь öтдор, «ТрансКредитБанк» кутас отсавны кыскыны республикаын проектъяс да мероприятиеяс збыльмöдöм вылö российскöй да йöзмуса инвестицияяс.

Öнi видлалöны, эм-ö позянлуныс кыскыны инвестицияяс, медым збыльмöдны республикаын проектъяс, кутшöмъясöс веськöдöма кöрт туй да авиа инфраструктура сöвмöдöм вылö, могмöдны сьöмöн аспом проектъяс, кодъяс збыльмöдсьöны регионса Веськöдлан котырлöн отсöгöн.

«Абу гусятор, мый проектъяс лыдысь öти проект серти, мый вылын ми заводитiм уджавны, тайö - кыдзи позьö вежны «Белкомур» зэв тöдчана проект олöмö пöртанногсö. Тайö войвыв да лунвыв: Архангельск обласьт, Коми Республика да Перым край йитысь транспорт инфраструктура лöсьöдöм, мый колö став тайö субъектлысь экономикасö сöвмöдöм могысь. Тайö инвестиционнöй проектсö збыльмöдöм дорö колö матыстчыны выль ног. «ТрансКредитБанк» кöсйö уджавны, лоны миян уджъёртöн сьöм боксянь», - висьталiс Коми Республикаса Юралысь Вячеслав Гайзер кырымалöм артмöдчöм йылысь сёрнитiгöн.

Сiдзжö найö кутасны водзö ёртасьны сыын, кыдзи бурджыка вöдитчыны сьöмкудйöн, лöсьöдны республикаын банклысь юкöн, сетны отсöг регионын ичöт предпринимательстволы. «ТрансКредитБанк» кöсйö могмöдны сьöмöн республикаöс сöвмöдан уджтасъяс артмöдчöмын индöм торъя туйвизьяс серти, торйöн кö – организацияяслы да олысьяслы кредит сетöмын, сы лыдын ипотека уджтасъяс серти, а сiдзжö банкöн кöсйö комплекснöя могмöдны Коми Республикаса предприятиеясöс да олысьясöс.

«ТрансКредитБанк»-лысь медводдза офиссö Коми Республикаын артыштöма восьтны 2011 воын.